b'\n_START_ARTICLE_\nFamilia Cornescu\n_START_PARAGRAPH_\nFamilia Cornescu reprezint\xc4\x83 o ramur\xc4\x83 a vechii familii boiere\xc8\x99ti a Grecenilor, din acest motiv, \xc3\xaen studiile genealogice, mai figureaz\xc4\x83 \xc8\x99i sub numele de Cornescu-Greceanu.\n_START_SECTION_\nPrimii Corne\xc8\x99ti\n_START_PARAGRAPH_\nCel care \xc3\xaentemeiaz\xc4\x83 familia este logof\xc4\x83tul \xc8\x98erban Greceanu, fratele cronicarului care, \xc3\xaen 1714, se c\xc4\x83s\xc4\x83tore\xc8\x99te cu cea de a patra fiica a domnitorului Constantin Br\xc3\xa2ncoveanu, Ilinca. Aceasta, aflat\xc4\x83 la a doua c\xc4\x83s\xc4\x83torie (prima cu paharnicul Scarlatache Mavrocordat \xc3\xaen 1698 ), prime\xc8\x99te ca zestre mo\xc8\x99ia Corne\xc8\x99ti din jude\xc8\x9bul D\xc3\xa2mbovi\xc8\x9ba. _NEWLINE_Din aceast\xc4\x83 c\xc4\x83s\xc4\x83torie rezult\xc4\x83 un fiu, Ioni\xc8\x9b\xc4\x83 Greceanu-Cornescu, despre care nu se cunosc prea multe am\xc4\x83nunte, afar\xc4\x83 de faptul c\xc4\x83 a avut mai mul\xc8\x9bi copii, primul dintre ace\xc8\x99tia fiind Constantin Scarlat Greceanu (n\xc4\x83scut \xc3\xaen 1760). Acesta din urm\xc4\x83 se c\xc4\x83s\xc4\x83tore\xc8\x99te cu Ecaterina Ghika (fiica marelui ban Dimitrie Ghika din prima c\xc4\x83s\xc4\x83torie cu Eufrosina Caradja \xc8\x99i are doi fii, Mihalache \xc8\x99i Costache. _NEWLINE_Mihalache S. Cornescu, cel mai important reprezentant al familiei, se na\xc8\x99te \xc3\xaen 1783, conform datelor de pe monumentul funerar, ast\xc4\x83zi disp\xc4\x83rut. El este printre primii rom\xc3\xa2ni licen\xc8\x9bia\xc8\x9bi \xc3\xaen drept \xc3\xaen Fran\xc8\x9ba. La revenirea \xc3\xaen \xc8\x9bar\xc4\x83 urmeaz\xc4\x83 o str\xc4\x83lucit\xc4\x83 carier\xc4\x83 \xc3\xaen administra\xc8\x9bie, ajung\xc3\xa2nd p\xc3\xa2n\xc4\x83 la rangul de Mare Vornic. \xc3\x8en 1847 prime\xc8\x99te \xe2\x80\x9ediploma de boierie\xe2\x80\x9d de la domnitorul Gheorghe Bibescu ca semn de apreciere. Caracterul s\xc4\x83u, erudi\xc8\x9bia, activitatea politic\xc4\x83 \xc8\x99i administrativ\xc4\x83 a acestuia \xc3\xael impun ca pe unul dintre cei mai str\xc4\x83luci\xc8\x9bi oameni ai epocii sale, epitaful scris de Ion Heliade-R\xc4\x83dulescu fiind gr\xc4\x83itor \xc3\xaen acest sens. Marele vornic Mihalache Cornescu moare la 17 martie 1863 f\xc4\x83r\xc4\x83 urma\xc8\x99i \xc8\x99i este \xc3\xaenmorm\xc3\xa2ntat la M\xc4\x83n\xc4\x83stirea Dealu, monumentul s\xc4\x83u funerar (ridicat de nepotul s\xc4\x83u, generalul Ioan C. Cornescu) fiind distrus \xc3\xaen perioada c\xc3\xa2nd la m\xc4\x83n\xc4\x83stire a fost tab\xc4\x83ra de copii coreeni (1923-1954)._NEWLINE_Constantin(Costache) Scarlat Cornescu, n\xc4\x83scut \xc3\xaen 1791, urmeaz\xc4\x83 o carier\xc4\x83 aseman\xc4\x83toare cu a fratelui s\xc4\x83u mai mare: licen\xc8\x9biat \xc3\xaen drept, Mare Logof\xc4\x83t, Caimacam (1842) \xc8\x99i Logof\xc4\x83t Bisericesc - Ministru al Cultelor (1848). Cea mai mare parte a vie\xc8\x9bii sale a dus-o departe de tumultul polic al epocii, la conacul familiei din Corne\xc8\x99ti, dedic\xc3\xa2ndu-se v\xc3\xa2n\xc4\x83torii. Despre rarele perioade \xc3\xaen care st\xc4\x83tea \xc3\xaen capital\xc4\x83, marele om polic \xc8\x99i scriitor Ion Ghica poveste\xc8\x99te: \xc3\x8en vara anului 1829 r\xc4\x83zboiul era \xc3\xaen toiul lui; boierii cei mai mul\xc8\x9bi erau trimi\xc8\x99i pe afar\xc4\x83, unii dup\xc4\x83 coasa f\xc3\xa2nului pentru o\xc8\x99tire, al\xc8\x9bii dup\xc4\x83 proviant, al\xc8\x9bii ca comisari \xc8\x99i dragomani pe l\xc3\xa2ng\xc4\x83 generalii corpurilor cari \xc3\xaempresurau cet\xc4\x83\xc8\x9bile de pe malurile Dun\xc4\x83rii; cei cari mai r\xc4\x83m\xc4\x83seser\xc4\x83 \xc3\xaen Bucure\xc8\x99ti se adunau ziua-noaptea la Cornescu, unde sta totdauna pe mas\xc4\x83 un morman de aur la dispozi\xc8\x9biunea aceluia care avea cartea mai n\xc4\x83zdr\xc4\x83van\xc4\x83 . Moare la 6 februarie1870, la Corne\xc8\x99ti, morm\xc3\xa2ntul s\xc4\x83u put\xc3\xa2nd fi admirat \xc8\x99i ast\xc4\x83zi \xc3\xaen biserica satului.Piatra funerara fiind aplicata pe peretele lateral al bisericii. \xc3\x8en memoria sa, din 1997, biblioteca comunal\xc4\x83 din Corne\xc8\x99ti \xc3\xaei poart\xc4\x83 numele.Urmasii acestuia fiind inca prezenti in comuna.\n_START_SECTION_\nUrma\xc8\x99ii marelui logof\xc4\x83t Costache Cornescu\n_START_PARAGRAPH_\nMarele logof\xc4\x83t Costache Cornescu are 2 fii: pe Ioan \xc8\x99i Costache._NEWLINE_Ioan C. Cornescu, n\xc4\x83scut 1820, este primul rom\xc3\xa2n care a f\xc4\x83cut studii militare \xc3\xaen Fran\xc8\x9ba, la Saumur. revenit \xc3\xaen \xc8\x9bar\xc4\x83 se stabile\xc8\x99te \xc3\xaen Moldova unde activeaz\xc4\x83 ca ofi\xc8\x9ber de cavalerie, urc\xc3\xa2nd \xc3\xaen ierarhia militar\xc4\x83, \xc3\xaent\xc3\xa2i colonel apoi general. \xc3\x8en perioada 16 august 1859 - 27 noiembrie 1859 este Ministru de R\xc4\x83zboi \xc3\xaen guvernul Manolache Costache Epureanu de la Ia\xc8\x99i . \xc3\x8en 1874 se retrage din activitate dedic\xc3\xa2ndu\xc8\x99i timpul v\xc3\xa2n\xc4\x83rorii, picturii \xc8\x99i studierii tehnicilor militare. \xc3\x8en 1885 public\xc4\x83 tratatul \xe2\x80\x9eCele Trei arme \xc3\xaentrunite sau tactica divisionar\xc4\x83\xe2\x80\x9d. Se c\xc4\x83s\xc4\x83tore\xc8\x99te pe 24 februarie 1872 la Biserica S\xc4\x83rindar din Bucure\xc8\x99ti cu Helena Albulescu (n\xc4\x83scut\xc4\x83 \xc3\xaen 1853), din familia Aristi\xc8\x9bei Romanescu, descendent\xc4\x83 a Craiove\xc8\x99tilor, cu care are trei copii: Ecaterina, Maria \xc8\x99i Mihail. Moare la Bucure\xc8\x99ti \xc3\xaen 1890 \xc8\x99i este \xc3\xaenhumat la M\xc4\x83n\xc4\x83stirea Dealu._NEWLINE_Costache C. Cornescu, n\xc4\x83scut c.1820, \xc3\xae\xc8\x99i face studiile juridice la Paris. \xc3\x8en 1877 devine director al Teatrului Na\xc8\x9bional, perioad\xc4\x83 \xc3\xaen care Macedonski \xc3\xaei dedic\xc4\x83 o frumoas\xc4\x83 epigram\xc4\x83: Domnul Cornescu va schimba multe/\xc3\x8en locul lirei r\xc4\x83sun\xc4\x83toare/Peste fa\xc8\x9bada de la teatru/Va pune cornul de v\xc3\xa2n\xc4\x83toare. Adev\xc4\x83rul epigramei rezid\xc4\x83 din pasiunea lui Costache Cornescu pentru acest sport, public\xc3\xa2nd la Bucure\xc8\x99ti \xc3\xaen 1874 \xe2\x80\x9eManualul v\xc3\xa2n\xc4\x83torului\xe2\x80\x9d. Pentru a prefa\xc8\x9ba lucrarea \xc3\xael roag\xc4\x83 pe bunul s\xc4\x83u prieten \xc8\x99i tovar\xc4\x83\xc8\x99 de v\xc3\xa2n\xc4\x83toare, Al. Odobescu, s\xc4\x83-i scrie c\xc3\xa2teva r\xc3\xa2nduri, \xc3\xaens\xc4\x83 acele c\xc3\xa2teva r\xc3\xa2nduri s-au transformat \xc3\xaen opera \xe2\x80\x9ePseudo-Kineghetikos\xe2\x80\x9d. Tot legat de partidele de v\xc3\xa2n\xc4\x83toare, Ion Ghica, \xc3\xaen coresponden\xc8\x9ba cu Vasile Alecsandri, dedic\xc4\x83 pasaje pline de savoare \xe2\x80\x9ev\xc4\x83rului Costache\xe2\x80\x9d. Se c\xc4\x83s\xc4\x83tore\xc8\x99te cu Elena Manu. Moare dup\xc4\x83 4 aprilie 1906 c\xc3\xa2nd d\xc4\x83 o dedica\xc8\x9bie autograf\xc4\x83 nepotului s\xc4\x83u Mi\xc8\x99u pe edi\xc8\x9bia a doua a manualului v\xc3\xa2n\xc4\x83torului._NEWLINE_Ecaterina (Ticulina) Cornescu, n\xc4\x83scut\xc4\x83 \xc3\xaen 1872, fiica generalului Cornescu, urmeaz\xc4\x83 la Paris Academia de Belle Arte, sec\xc8\x9bia goblenuri, unde de altfel \xc8\x99i moare \xc3\xaen timpul studiilor. Este \xc3\xaenhumat\xc4\x83 la Paris apoi, \xc3\xaen 1906, r\xc4\x83m\xc4\x83\xc8\x99i\xc8\x9bele p\xc4\x83m\xc3\xa2nte\xc8\x99ti sunt aduse \xc3\xaen \xc8\x9bar\xc4\x83 \xc8\x99i depuse \xc3\xaen cripta familiei de la M\xc4\x83n\xc4\x83stirea Dealu._NEWLINE_Despre sora sa, Maria (Marieta) Cornescu, nu se \xc8\x99tie dec\xc3\xa2t c\xc4\x83 a fost c\xc4\x83s\xc4\x83torit\xc4\x83 cu un ofi\xc8\x9ber de cavalerie, Roiu._NEWLINE_Dintre copii generalului se distinge Mihail (Mihalache, Mi\xc8\x99u) Cornescu, n\xc4\x83scut 1876. \xc3\x8en buna tradi\xc8\x9bie a familiei, termin\xc4\x83 \xc3\xaen 1897 cursurile de drept \xc3\xaen Fran\xc8\x9ba, la Sorbona. \xc3\x8en \xc8\x9bar\xc4\x83 este numit judec\xc4\x83tor la G\xc4\x83e\xc8\x99ti, unde va deveni primar \xc3\xaen 1907. Particip\xc4\x83 ca ofi\xc8\x9ber \xc3\xaen Primul r\xc4\x83zboi mondial, dup\xc4\x83 care va practica avocatura p\xc3\xa2n\xc4\x83 \xc3\xaen 1921. \xc3\x8en acel an este numit Prefect de D\xc3\xa2mbovi\xc8\x9ba din partea Partidului Conservator Democrat al lui Tache Ionescu, iar dup\xc4\x83 dizolvarea partidului se va \xc3\xaenscrie \xc3\xaen Partidul \xc8\x9a\xc4\x83r\xc4\x83nesc al lui Ion Mihalache. Ca membru al acestui partid devine senator de D\xc3\xa2mbovi\xc8\x9ba \xc3\xaentre anii 1929-1931, cunoscute fiind opiniile sale pro-carliste. Dup\xc4\x83 preluarea puterii de c\xc4\x83tre comuni\xc8\x99ti, Mihail Cornescu suport\xc4\x83 rigorile noului regim fiind pensionat obligatoriu, arestat \xc8\x99i anchetat, mare parte a bunurilor fiindu-i confiscate. Moare la 29 septembrie 1954 \xc8\x99i este \xc3\xaenmorm\xc3\xa2ntat la Cimitirul Central din T\xc3\xa2rgovi\xc8\x99te. _NEWLINE_\xc3\x8en urma c\xc4\x83s\xc4\x83torie cu Ecaterina Dud\xc4\x83u (1890-1961), dintr-o familie \xc3\xaenrudit\xc4\x83 cu Androne\xc8\x99tii, rezult\xc4\x83 un singur copil, Gabriela-Teodora Cristescu-Cornescu (n\xc4\x83scut\xc4\x83 9 martie 1917 la Ia\xc8\x99i), ultimul descendent al acestei familii.'